Dansk Folkepartis Ungdom (DFU) deltog lørdag aften i en lille sangkonkurrence mellem de danske ungdomspartier. I sangen gjorde DFU sig uheldigt bemærket ved at kalde USAs præsident, Barak Obama, for en talentløs neger foran den amerikanske ambassadør i Danmark, Rufus Gifford. Nu undskylder ungdomspartiet for ordvalget.

»Der er Obama, og han er neger. Og uden talent, han er ikke nogen 'bro'. (Bror, red.)« sang DFU'erne på melodien 'California Dreaming'.

En af tilhørerne til arrangementet, som var stablet på benene af Dansk Industri, var den amerikanske ambassadør i Danmark, Rufus Gifford. Ambassadøren er personligt ven med den amerikanske præsident Obama og havde fået til opgave at bedømme sangene.

Ifølge ungdomspartiet er brugen af ordet 'negro' i sangen en reference tilbage til da socialdemokraten Jeppe Kofod oversatte Søren Espersens kommentar om selvsamme præsident forkert på Twitter.

Desværre for DFU, var det ikke alle, der forstod referencen som et humoristisk tilbageblik, og det får nu ungdomspartiets formand, Lucas Hultgren, til at undskylde brugen af ordet 'negro'.

»Det var ikke meningen at såre eller støde den amerikanske ambassadør, Obamas ven igennem mange år, og jeg fortyder bittert, at vi brugte det ordvalg, der skulle have været en sjov refference, men som er blevet misforstået og har gjort mere skade end gavn,« siger Lucas Hultgren i et opslag på ungdomspartiets facebook-side.

Sangteksten blev søndag delt heftigt på Facebook, hvor blandt andre den mangeårige USA-korrespondent David Trads gav sit besyv med.

»Det er, desværre, er godt eksempel på, hvordan 'tonen' i debatten forpestes, når selv dem, som bærer de gyldne kæder (Thulesen-Dahl/Espersen), insisterer på at mobbe minoriteter - for det legitimerer, at deres følgere fortsætter og forværrer kursen,« skriver David Trads om sangen i sit opslag, hvor han også kalder DFU'erne for nogle 'unge tosser'.

Dansk Industri havde indkaldt til sangkonkurrencen, hvor sangene skulle omhandle det nært forestående amerikanske præsidentvalg. Og skal man tro sangen, så støtter DFU den republikanske kandidat til valget, Donald Trump, som kommende præsident i 'Guds eget land'.

»Trump som præsident, i november er dagen,« sang DFU'erne i sangen, hvori de også fik kaldt den demokratiske kandidat, Hillary Clinton, for et æsel.

Om det var kommentaren om dommeren Rufus Giffords ven, som gjorde udslaget, skal være usagt, men DFU vandt ikke sangkonkurrencen. Det gjorde derimod Radikal Ungdom ifølge TV 2.

Amerikanerne stemmer til præsidentvalget 8. november i år.